RO Jurnalul Oficial al Uniunii Europene L 302/53

DECIZIA DE PUNERE ÎN APLICARE A COMISIEI

din 8 noiembrie 2013

de aprobare a unui plan de vaccinare preventivă împotriva virusului slab patogen al gripei aviare într-o exploatație de rațe sălbatice din Portugalia și a anumitor dispoziții privind circulația acestora și a produselor derivate

[notificată cu numărul C(2013) 7310]

(Numai textul în limba portugheză este autentic)

(2013/651/UE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (1), în special articolul 57 alineatul (2),

întrucât:

(1) Directiva 2005/94/CE precizează că statele membre trebuie să se asigure că vaccinarea împotriva gripei aviare este interzisă pe teritoriul lor, cu excepția cazurilor în care vaccinarea de urgență sau vaccinarea preventivă sunt practicate în conformitate cu condițiile prevăzute în secțiunile relevante din capitolul IX din directiva respectivă.

(2) Capitolul IX secțiunea 3 din Directiva 2005/94/CE prevede că statele membre pot să recurgă la vaccinarea preventivă a păsărilor de curte ca măsură pe termen lung pentru a combate această boală în cazul în care, pe baza unei evaluări a riscurilor, se estimează că anumite zone din teritoriul lor, tipuri de crescătorii de păsări sau anumite categorii de păsări de curte sunt expuse riscului de apariție a gripei aviare.

(3) În plus, articolul 52 alineatul (1) litera (c) solicită statelor membre să se asigure că vaccinurile care urmează să fie utilizate pentru vaccinarea păsărilor de curte sau a altor păsări ținute în captivitate împotriva gripei aviare sunt autorizate în conformitate cu Directiva 2001/82/CE a Parlamentului European și a Consiliului (2) sau cu Regulamentul (CE) nr. 726/2004 al Parlamentului European și a Consiliului (3).

(4) În urma apariției unor focare de gripă aviară în forma slab patogenă în 2007 și 2008 în cadrul unor exploatații avicole situate în partea centrală și de vest a Portugaliei, în special în exploatațiile în care sunt ținute păsări destinate repopulării efectivelor de vânat, a fost desfășurat un plan de vaccinare de urgență în conformitate cu Decizia 2008/285/CE a Comisiei (4) iar boala respectivă a fost eradicată.

(5) Totuși, pe baza rezultatelor unei evaluări a riscurilor, rațele sălbatice pentru reproducere valoroase dintr-o exploatație din localitatea Vila Nova da Barquinha, situată în regiunea Lisboa e Vale do Tejo, Ribatejo Norte, continuă să fie expuse riscului potențial de infecție cu gripă aviară, din cauza contactului indirect posibil cu păsări sălbatice.

(6) În consecință, Portugalia a prezentat Comisiei în vederea aprobării un plan de vaccinare preventivă împotriva gripei aviare care trebuia efectuat ca măsură pe termen lung până la 31 iulie 2009. Planul menționat mai sus a fost aprobat prin Decizia 2008/838/CE a Comisiei (5). Alte planuri de vaccinare preventivă împotriva virusului slab patogen al gripei aviare prezentate de Portugalia au fost aprobate prin Decizia 2010/189/UE a Comisiei (6) și Decizia de punere în aplicare 2012/110/UE a Comisiei (7).

(7) Programul de vaccinare preventivă împotriva gripei aviare slab patogene aprobat prin Decizia de punere în aplicare 2012/110/UE a fost pus în aplicare de Portugalia până la 31 iulie 2013. În conformitate cu articolul 8 din decizia respectivă, Portugalia a transmis un raport privind punerea în aplicare a planului menționat Comitetului permanent pentru lanțul alimentar și sănătatea animală. Acest raport a demonstrat că a fost împiedicată circulația virusului în cadrul efectivelor de rațe sălbatice vaccinate, precum și în exploatațiile avicole situate în zona înconjurătoare.

(8) La 26 august 2013, Portugalia a prezentat Comisiei pentru aprobare un nou plan pentru vaccinarea preventivă împotriva virusului slab patogen al gripei aviare. Acest plan trebuie să fie aplicat până la 31 decembrie 2014 („planul de vaccinare preventivă”).

(9) Avizele științifice ale Autorității Europene pentru Siguranța Alimentară din 2005 (8), 2007 (9) și 2008 (10) au confirmat că vaccinarea preventivă reprezintă un instrument important care completează măsurile de control al gripei aviare.

(10) În plus, pentru a detecta o potențială infecție asimptomatică a păsărilor vaccinate, ar trebui efectuate supravegherea și testarea de laborator în cazul exploatației în care sunt ținute rațele sălbatice vaccinate și păsările santinelă nevaccinate, în conformitate cu programul de vaccinare preventivă, inclusiv identificarea individuală a păsărilor de curte vizate.

(11) Este adecvat, de asemenea, să se introducă anumite restricții privind circulația rațelor sălbatice vaccinate, a ouălor pentru incubație ale acestora și a rațelor sălbatice provenite din astfel de rațe, în conformitate cu planul de vaccinare preventivă. Având în vedere numărul mic de rațe sălbatice prezente în exploatația în care urmează să fie efectuată vaccinarea preventivă, precum și din motive de trasabilitate și logistică, rațele sălbatice vaccinate nu ar trebui deplasate din exploatația respectivă, ci ucise după încheierea ciclului de reproducere al acestora, în conformitate cu cerințele articolului 18 din Regulamentul (CE) nr. 1099/2009 al Consiliului (11) și eliminate în condiții de siguranță în conformitate cu cerințele Regulamentului (UE) nr. 142/2011 al Comisiei (12).

(12) Portugalia a adoptat măsuri suplimentare în conformitate cu Decizia 2006/605/CE a Comisiei (13) referitoare la schimburile de păsări de curte destinate repopulării efectivelor de vânat.

(13) Pentru a reduce impactul economic asupra exploatației în cauză, ar trebui prevăzute anumite derogări de la restricțiile privind circulația rațelor sălbatice provenite din rațe sălbatice vaccinate, cu condiția ca această circulație să nu crească riscul de răspândire a gripei aviare și sub rezerva efectuării supravegherii oficiale, precum și a îndeplinirii condițiilor specifice de sănătate animală prevăzute pentru schimburile în interiorul UE.

(14) Având în vedere situația epidemiologică din Portugalia în ceea ce privește virusul slab patogen al gripei aviare, riscul asociat cu tipul de exploatație în cauză și domeniul de aplicare limitat al planului de vaccinare preventivă, acest plan ar trebui aprobat și pus în aplicare până la 31 decembrie 2014.

(15) Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Obiect și domeniu de aplicare

(1) Prezenta decizie stabilește anumite măsuri care trebuie aplicate în Portugalia, la o exploatație din localitatea Vila Nova da Barquinha, din regiunea Lisboa e Vale do Tejo, Ribatejo Norte, unde vaccinarea preventivă a rațelor sălbatice (Anas platyrhynchos) destinate repopulării efectivelor de vânat (denumite în continuare „rațe sălbatice”) este efectuată într-o exploatație expusă riscului de introducere a virusului gripei aviare.

Aceste măsuri includ:

(a) anumite restricții privind circulația în interiorul țării și expedierea în afara Portugaliei a rațelor sălbatice vaccinate, a ouălor pentru incubație ale acestora și a rațelor sălbatice provenite din acestea;

(b) eliminarea rațelor sălbatice vaccinate.

(2) Prezenta decizie se aplică fără a aduce atingere măsurilor de protecție care trebuie să fie adoptate de Portugalia în conformitate cu Directiva 2005/94/CE și Decizia 2006/605/CE.

Articolul 2

Aprobarea planului de vaccinare preventivă

(1) Se aprobă planul de vaccinare preventivă împotriva gripei aviare slab patogene în Portugalia până la 31 decembrie 2014 (denumit în continuare „planul de vaccinare preventivă”), astfel cum a fost transmis Comisiei de Portugalia la 26 august 2013.

(2) Comisia publică planul de vaccinare de preventivă pe site-ul său internet.

Articolul 3

Condiții pentru punerea în aplicare a planului de vaccinare preventivă

(1) Portugalia se asigură că planul de vaccinare preventivă este pus în aplicare folosind un vaccin inactivat monovalent care să conțină subtipul H5 al virusului gripei aviare, autorizat în conformitate cu Directiva 2001/82/CE sau cu Regulamentul (CE) nr. 726/2004.

(2) Portugalia se asigură că planul de vaccinare preventivă este pus în aplicare așa cum a fost transmis.

Articolul 4

Marcarea și restricțiile privind circulația, expedierea și eliminarea rațelor sălbatice vaccinate

Portugalia se asigură că rațele sălbatice vaccinate din exploatația menționată la articolul 1 alineatul (1):

(a) sunt marcate, în mod individual;

(b) nu sunt mutate în alte exploatații avicole din Portugalia;

(c) nu sunt expediate din Portugalia.

După încheierea perioadei de reproducere a acestora, rațele sălbatice respective sunt ucise în cadrul exploatației menționate la articolul 1 alineatul (1) din prezenta decizie, în conformitate cu cerințele de la articolul 18 din Regulamentul (CE) nr. 1099/2009, iar carcasele acestora sunt eliminate, în conformitate cu cerințele din Regulamentul (UE) nr. 142/2011.

Articolul 5

Restricțiile privind circulația și expedierea ouălor pentru incubație ale rațelor sălbatice din exploatația menționată la articolul 1 alineatul (1)

Portugalia se asigură că ouăle pentru incubație ale rațelor sălbatice din exploatația menționată la articolul 1 alineatul (1):

(a) sunt deplasate numai către o stație de incubație din Portugalia;

(b) nu sunt expediate din Portugalia.

Articolul 6

Restricțiile privind circulația și expedierea rațelor sălbatice provenite din rațe sălbatice vaccinate

(1) Portugalia se asigură că rațele sălbatice provenite din rațe sălbatice reproducătoare vaccinate sunt deplasate numai după ecloziune din exploatația menționată la articolul 1 alineatul (1) la o exploatație localizată într-o zonă geografică înconjurătoare.

Zona respectivă este stabilită și identificată de Portugalia, astfel cum a fost stabilit în planul de vaccinare preventivă.

(2) Prin derogare de la alineatul (1), rațele sălbatice care provin din rațe sălbatice reproducătoare și care au vârsta mai mare de patru luni:

(a) pot fi eliberate în natură, în Portugalia; sau

(b) pot fi expediate din Portugalia, cu condiția ca: (i) rezultatele testelor de supraveghere și de laborator, astfel cum au fost stabilite în planul de vaccinare preventivă, să fie favorabile; (ii) să fie îndeplinite condițiile de expediere a păsărilor de curte destinate repopulării efectivelor de vânat prevăzute de Decizia 2006/605/CE.

Articolul 7

Certificarea sanitară pentru schimburi în interiorul UE cu rațe sălbatice provenite din rațe sălbatice vaccinate

Portugalia se asigură că următoarea mențiune este inclusă în certificatele de sănătate pentru schimburile în interiorul UE cu păsări de curte destinate repopulării efectivelor de vânat care însoțesc rațele sălbatice expediate în temeiul articolului 6 alineatul (2) litera (b):

„Transport care respectă condițiile de sănătate animală prevăzute de Decizia de punere în aplicare 2013/651/UE a Comisiei (14).

Articolul 8

Rapoarte

Portugalia transmite Comisiei un raport privind punerea în aplicare a planului de vaccinare preventivă în termen de o lună de la data notificării prezentei decizii și prezintă, ulterior, rapoarte, la fiecare șase luni, cu ocazia reuniunii Comitetului permanent pentru lanțul alimentar și sănătatea animală.

Articolul 9

Aplicabilitate

Prezenta decizie se aplică până la 31 decembrie 2014.

Articolul 10

Destinatar

Prezenta decizie se adresează Republicii Portugheze.

Adoptată la Bruxelles, 8 noiembrie 2013. Pentru Comisie Tonio BORG Membru al Comisiei

(1) JO L 10, 14.1.2006, p. 16.

(2) Directiva 2001/82/CE a Parlamentului European și a Consiliului din 6 noiembrie 2001 de instituire a unui cod comunitar cu privire la produsele medicamentoase veterinare (JO L 311, 28.11.2001, p. 1).

(3) Regulamentul (CE) nr. 726/2004 al Parlamentului European și al Consiliului din 31 martie 2004 de stabilire a procedurilor comunitare privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente (JO L 136, 30.4.2004, p. 1).

(4) Decizia 2008/285/CE a Comisiei din 19 martie 2008 privind vaccinarea de urgență a rațelor sălbatice din Portugalia împotriva virusului slab patogen al gripei aviare și privind anumite măsuri de restricționare a circulației acestor păsări și a produselor derivate (JO L 92, 3.4.2008, p. 37).

(5) Decizia 2008/838/CE a Comisiei din 3 noiembrie 2008 privind vaccinarea preventivă a rațelor sălbatice din Portugalia împotriva virusului slab patogen al gripei aviare și privind anumite măsuri de restricționare a circulației acestor păsări și a produselor derivate (JO L 299, 8.11.2008, p. 40).

(6) Decizia 2010/189/UE a Comisiei din 29 martie 2010 privind vaccinarea preventivă a rațelor sălbatice din Portugalia împotriva virusului slab patogen al gripei aviare și privind anumite măsuri de restricționare a circulației acestor păsări și a produselor derivate (JO L 83, 30.3.2010, p. 62).

(7) Decizia de punere în aplicare 2012/110/UE a Comisiei din 10 februarie 2012 privind vaccinarea preventivă împotriva gripei aviare slab patogene a rațelor sălbatice din Portugalia și privind anumite măsuri de restricționare a circulației acestor păsări și a produselor derivate (JO L 50, 23.2.2012, p. 46).

(8) Scientific Opinion on Animal health and welfare aspects of Avian Influenza [Aviz științific privind aspecte de sănătate și bunăstare animală referitoare la gripa aviară, The EFSA Journal (2005) 266, 1-21].

(9) Scientific Opinion on Vaccination against avian influenza of H5 and H7 subtypes in domestic poultry and captive birds [Aviz științific privind vaccinarea păsărilor de curte domestice și a păsărilor ținute în captivitate împotriva subtipurilor H5 și H7 ale virusului gripei aviare, The EFSA Journal (2007) 489].

(10) Scientific Opinion on Animal health and welfare aspects of avian influenza and the risks of its introduction into the EU poultry holdings [Aviz științific privind aspecte de sănătate și bunăstare animală referitoare la gripa aviară și riscurile introducerii sale în exploatațiile avicole din UE, The EFSA Journal (2008) 715, 1-161].

(11) Regulamentul (CE) nr. 1099/2009 al Consiliului din 24 septembrie 2009 privind protecția animalelor în momentul uciderii (JO L 303, 18.11.2009, p. 1).

(12) Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).

(13) Decizia 2006/605/CE a Comisiei din 6 septembrie 2006 privind anumite măsuri de protecție referitoare la schimburile intracomunitare de păsări de curte destinate furnizării de vânat sălbatic pentru repopulare (JO L 246, 8.9.2006, p. 12).

(14) JO L 302, 13.11.2013, p. 53.”